En 20-årig mand er sigtet for et hav af lovovertrædelser, da han fredag nat efter biljagt gennem byen, blev anholdt med narko og spiritus i blodet, uden kørekort og for at have bragt andres liv i fare.

Annonce

En sølvgrå Fiat Punto og dennes fører, skabte ravage i midtbyen fredag nat.

Bilisten, en 20-årig mand, blev spottet af en politipatrulje i Mejlgade, hvor han kørte friskt til.

Patruljen fulgte efter manden, der begyndte at køre hurtigere og vildere, hvorfor man ville bringe manden til standsning. Det lod sig ikke gøre, da manden kørte mod ensretningen i Mejlgade, inden han fortsatte til Skt. Olufs Gade også mod ensretningen.

Bilen fortsatte med en hastighed over det tilladte, kørte over for rødt lys omkring Skolegade, mens politi fulgte efter med udrykning.

Bilen kørte ind ad Skolegade, hvor bilisten ikke sænkede farten, selvom gaden var tætpakket med mennesker, som derfor måtte reagere instiktivt og springe for deres liv.

Kort efter fik politiet fanget manden, der dog nægtede at lade sig anholde.

Det viste sig senere, at den 20-årige mand havde både narko og spiritus i blodet, ligesom han ikke havde kørekort.

»Han kan nu se frem til en lang række sigtelser, og det er ikke småting, han er sigtet for,« siger Carsten Dahl, politikommissær, Østjyllands Politi.

Manden er i alt sigtet for at have brudt færdselsloven, for spirituskørsel, narkokørsel, for to gange at have kørt mod ensretning, at have kørt over for rødt lys, for kørsel uden førerret, at modsætte sig anholdelse samt den mest alvorlige sigtelse, nemlig paragraf 252 - at forvolde fare for andres liv eller førlighed.